‘Koloniale standbeelde sal verwoes word’Die oorloggedenkstandbeeldop Markplein wat aan die brand gesteek is. Foto: Twitter “Ongelukkig kon ons nie die standbeeld laat val nie, aangesien die polisie opgedaag en ons gekeer het,” het Madwara gesê. Volgens hom is dit egter net die punt van die ysberg. “Die EFF het ŉ program in Nelson Mandelabaai waarvolgens alle koloniale standbeelde wat geïdentifiseer is vernietig sal word.” Madwara het gesê hul veldtog vir “ekonomiese bevryding” sal met die val van koloniale standbeelde gepaardgaan. Hy het gesê volgende keer sal hulle nie stop voordat die standbeeld wat hulle teiken geval het nie. “Ons sal toue gebruik om die standbeelde grond toe te trek, ons sal wat ook al nodig is doen om hierdie kwetsende beelde voor ons mense se aangesig te verwyder.” Madwara het gesê die standbeelde kan na museums geskuif word sodat mense wat oor die “pynlike verlede “ wil leer, dit kan sien maar dit moet uit die openbaar verwyder word. Basil Seekoei, woordvoerder van die Oos-Kaapse polisie, het gesê ŉ speurder van die Uitenhage-polisie is aangestel om die voorval te ondersoek en dat patrollies by Markplein opgeskerp is. Seekoei het gesê ondanks die feit dat die EFF verantwoordelikheid aanvaar het, is niemand nog in hegtenis geneem nie en gaan die ondersoek voort. News24